**ՈՐՈՇՈԻՄ**

|  |  |  |
| --- | --- | --- |
| «04» ապրիլի 2024 թ. |  | № Հ/76-2024-Դ/06-Ա |

**ՀՀ, ՔԱՂԱՔ ԵՐԵՎԱՆ, ՎԱՆԹՅԱՆ ՓՈՂՈՑ 61Ա ՀԱՍՑԵՈՒՄ ԳՏՆՎՈՂ ՕԲՅԵԿՏԻ** **ՇԱՀԱԳՈՐԾՈՒՄՆ ԱՄԲՈՂՋՈՒԹՅԱՄԲ ԴԱԴԱՐԵՑՆԵԼՈՒ ՄԱՍԻՆ**

Հայաստանի Հանրապետության քաղաքաշինության, տեխնիկական և հրդեհային անվտանգության տեսչական մարմնի (այսուհետ՝ Տեսչական մարմին) ղեկավար Գարեգին Խաչատրյանս, ուսումնասիրելով 2024 թվականի մարտի 22-ին կազմված թիվ Հ/76-2024 արձանագրությունը և վարչական վարույթի (այսուհետ՝ Վարույթ) նյութերը ՝

**ՊԱՐԶԵՑԻ**

««ԱՆՈՒՇ» ՏՐԻԿՈՏԱԺԻ ԱՐՏԱԴՐԱԿԱՆ ՄԻԱՎՈՐՈՒՄ» ՍՊ ընկերության (ՀՎՀՀ՝ 01833181, այսուհետ նաև՝ Ընկերություն) կողմից ՀՀ, քաղաք Երևան, Վանթյան փողոց 61ա հասցեում շահագործվում է արտադրական և պահեստային շինություններ։

Տեսչական մարմնի ղեկավարի 2024 թվականի մարտի 04-ի թիվ Հ/76-2024 հանձնարարագրի հիման վրա Տեսչական մարմնի մասնագետների կողմից 2024 թվականի մարտի 20-ից 22-ը՝ երեք աշխատանքային օրվա ընթացքում հրդեհատեխնիկական հետազոտություն է իրականացվել Ընկերության վերոնշյալ գործունեության հասցեում։

Հետազոտության արդյունքում 2024 թվականի մարտի 22-ին կազմված թիվ Հ/76-2024 արձանագրության համաձայն՝ Ընկերության վերոնշյալ գործունեության հասցեում հայտնաբերվել և արձանագրվել են հրդեհային անվտանգության հետևյալ խախտումները․

1. Արտաքին հրշեջ սանդուղքները չեն գտնվում սարքին վիճակում (Խախտվել են ՀՀ տարածքային կառավարման և արտակարգ իրավիճակների նախարարի 2015 թվականի հունիսի 18-ի «Հրդեհային անվտանության կանոնները հաստատելու և Հայաստանի Հանրապետության արտակարգ իրավիճակների նախարարի 2012 թվականի հուլիսի 26-ի N 263-Ն հրամանն ուժը կորցրած ճանաչելու մասին» թիվ 595-Ն հրամանի (այսուհետ՝ ՀԱԿ) 1-ին բաժնի 3-րդ գլխի 32-րդ կետի պահանջները),
2. Էլեկտրամատակարարումն անջատող սարքերը (անջատիչներ) չեն գտնվում պահեստից դուրս (Խախտվել են ՀԱԿ 6-րդ բաժնի 27-րդ գլխի 341-րդ կետի պահանջները),
3. Էլեկտրամատակարարումն անջատող սարքերը տեղադրված չեն պահարանի մեջ (Խախտվել են ՀԱԿ 6-րդ բաժնի 27-րդ գլխի 341-րդ կետի պահանջները),
4. Պահեստային շինությունում օգտագործվում են խրոցակային վարդակներ (Խախտվել են ՀԱԿ 6-րդ բաժնի 27-րդ գլխի 342-րդ կետի պահանջները),
5. Շենքից տարահանման ելքերի քանակը պակաս է երկուսից, եթե դրանում տեղավորված են սենքեր, որոնք պետք է ունենան ոչ պակաս, քան տարահանման երկու ելք (Խախտվել են ՀՀ քաղաքաշինության նախարարի 2004 թվականի օգոստոսի 04-ի «ՀՀՇՆ 12-02․01-04 «Ջեռուցում, օդափոխում և օդի լավորակում» շինարարական նորմերը հաստատելու մասին» N83-Ն հրամանի (այսուհետ՝ ՀՀՇՆ 12-02․01-04) 53, 54, 57-րդ կետերի պահանջները),
6. Օդափոխիչ համակարգի ինքնաշխատ անջատման սարքավորումները չեն գտնվում սարքին վիճակում (Խախտվել են ՀԱԿ 1-ին բաժնի 5-րդ գլխի 68-րդ կետի պահանջները),
7. Շենքի միջանցքներում տեղակայված չէ հակածխային պաշտպանության համակարգ (Խախտվել են ՀՀՇՆ 12-02․01-04, 8-րդ գլխի 8․2-րդ կետի «ա» ենթակետի պահանջները),
8. 55 ք․մ և ավելի մակերեսով բնական լուսավորություն չունեցող սենքերում տեղակայված չէ հակածխային պաշտպանության համակարգ (Խախտվել են ՀՀՇՆ 12-02․01-04, 8-րդ գլխի 8․2-րդ կետի «դ» ենթակետի պահանջները),
9. Կախված մակերեսի չափերից պահեստները և արտադրական շինությունները սարքավորված չեն հրդեհաշիջման ինքնաշխատ համակարգով (Խախտվել են ՀԱԿ 1-ին բաժնի 7-րդ գլխի 81-րդ կետի պահանջները),
10. Կախված մակերեսի չափերից՝ պահեստները և արտադրական շինությունները սարքավորված չեն հրդեհի ազդանշանման ինքնաշխատ համակարգով (Խախտվել են ՀԱԿ 7-րդ գլխի 81-րդ կետի պահանջները),
11. Հակահրդեհային ինքնաշխատ համակարգից հրդեհի տագնապի ազդանշանը չի փոխանցվում լիազոր մարմնին (Խախտվել են ՀԱԿ 1-ին բաժնի 7-րդ գլխի 81-րդ կետի պահանջները),
12. Հակահրդեհային ինքնաշխատ համակարգը չի գտնվում սարքին վիճակում (Խախտվել են ՀԱԿ 1-ին բաժնի 7-րդ գլխի 81-րդ կետի պահանջները),
13. Տանիքի պարագծով տեղակայված մետաղական ճաղաշարը չի գտնվում սարքին վիճակում (Խախտվել են ՀԱԿ 1-ին բաժնի 3-րդ գլխի 32-րդ կետի պահանջները),
14. Գերծանրաբեռնվածության և կարճ միացման հոսանքներից պաշտպանելու համար օգտագործվում են ոչ ստանդարտ սարքեր (Խախտվել են ՀԱԿ 1-ին բաժնի 4-րդ գլխի 48-րդ կետի 7-րդ ենթակետի պահանջները)։

**«Հրդեհային անվտանգության մասին» օրենքի 20-րդ հոդվածի 2-րդ մասի «ը» կետի համաձայն՝** *Տեսչական մարմնի պաշտոնատար անձինք պետական հրդեհային հսկողություն իրականացնելիս իրավունք ունեն` ամբողջովին կամ մասնակիորեն դադարեցնել կազմակերպությունների, արտադրական տեղամասերի, առանձին ագրեգատների աշխատանքը, շենքերի, շինությունների շինարարության, վերակառուցման, վերականգնման, ուժեղացման, արդիականացման աշխատանքները, ինչպես նաև շենքերի և շինությունների շահագործումը հրդեհային անվտանգության նորմատիվ փաստաթղթերի պահանջների այն խախտումների դեպքում, որոնք անմիջականորեն և ուղղակի սպառնալիք են ստեղծում հրդեհների առաջացման և (կամ) մարդկանց անվտանգության համար։*

Հարկ է արձանագրել, որ պետության կողմից մի շարք նորմատիվ իրավական ակտերով սահմանվել են հրդեհային անվտանգության պարտադիր ապահովման պահանջներ, որոնք ուղղված են տվյալ ոլորտում պետության ռազմավարության սկզբունքների և դրանց իրագործման մեխանիզմների սահմանմանը և, ի թիվս այլնի, բնակչության պաշտպանությանը:

Հրդեհային անվտանգության պահանջները՝ նորմերի, կանոնների, պայմանների, արգելքների, սահմանափակումների և կատարման համար պարտադիր այլ պահանջների ամբողջությունն է, որոնք պետք է համապատասխանեն օրենսդրությամբ այդ օբյեկտների համար սահմանված նորմերի պահանջներին: Վերոնշյալ պահանջների կատարումը ինքնանպատակ չէ և միտված է կանխելու և/կամ նվազեցնելու հրդեհի առաջացման ռիսկի գործոնը, ապահովելու առողջության համար անվտանգ պայմաններ` աշխատողների կամ նշված շենք-շինություններում աշխատանք կատարողների, տարածքում գտնվող սպառողների և այլ մարդկանց համար, ինչպես նաև ապահովելու նորմատիվ պահանջների խախտումների դեպքում հնարավոր բացասական հետևանքներից անձի, գույքի, հասարակության և պետության պաշտպանվածությանը։

Հակառակ դեպքում, երբ շենքերն ու շինությունները կամ այլ օբյեկտները չեն համապատասխանում հրդեհային անվտանգության ոլորտի օրենսդրության պահանջներին, հրդեհային անվտանգության ապահովման բնագավառում վերահսկողություն իրականացնող տեսչական մարմինը իրավասու է ընդունել որոշում՝ ամբողջովին կամ մասնակիորեն դադարեցնելու կազմակերպությունների, արտադրական տեղամասերի, առանձին ագրեգատների աշխատանքը, շենքերի, շինությունների շինարարության, վերակառուցման, վերականգնման, ուժեղացման, արդիականացման աշխատանքները, ինչպես նաև շենքերի և շինությունների և այլ օբյեկտների շահագործումը հրդեհային անվտանգության նորմատիվ փաստաթղթերի պահանջների այն խախտումների դեպքում, որոնք անմիջականորեն և ուղղակի սպառնալիք են ստեղծում հրդեհների առաջացման և (կամ) մարդկանց անվտանգության համար:

**Հիմնավորում վարչական ակտի անհապաղ ընդունման, ելնելով հանրային շահից՝ դրա անհապաղ կատարման վերաբերյալ։**

**«Վարչարարության հիմունքների և վարչական վարույթի մասին» օրենքի 20-րդ հոդվածի 5-րդ մասի համաձայն՝** *անմիջական սպառնացող վտանգը կանխելու կամ արդեն իսկ առաջացած վտանգի հետևանքները վերացնելու, ինչպես նաև օրենքով նախատեսված այլ դեպքերում վարչական վարույթը կարող է սահմանափակվել միայն եզրափակիչ փուլով:*

**«Վարչարարության հիմունքների և վարչական վարույթի մասին» օրենքի 38-րդ հոդվածի 3-րդ մասի «ա» կետի համաձայն՝** *լսումներ չեն անցկացվում, եթե անհրաժեշտություն է առաջանում անհապաղ ընդունելու վարչական ակտ, քանի որ հապաղումը կարող է հանգեցնել հանրության համար որևէ վտանգի առաջացման։*

Այսպիսով, վարչական վարույթում առկա նյութերի ուսումնասիրմամբ հիմնավորվել է, որ Ընկերության կողմից՝ ՀՀ, քաղաք Երևան, Վանթյան փողոց 61ա հասցեում գտնվող արտադրական և պահեստային շինությունները շահագործվում են հրդեհային անվտանգության նորմատիվ փաստաթղթերի պահանջների մի շարք թերություններով և խախտումներով։ Վերոգրյալ հրդեհային անվտանգության նորմատիվ փաստաթղթերի պահանջների խախտումներով Ընկերության հետագա շահագործումը անմիջականորեն և ուղղակի սպառնալիք են ստեղծում հրդեհների առաջացման և մարդկանց անվտանգության համար։

**Հարկ է արձանագրել, որ վերոգրյալ հիմնավորումների ներքո սույն որոշումը ենթակա է անհապաղ կատարման, որը նման պայմաններում ինքնանպատակ չէ, այլ ելնելով հանրային շահից՝ հետագայում հանրության համար հնարավոր վտանգի առաջացման կանխարգելման միջոց։** Տվյալ պարագայում Ընկերության իրավունքի սահմանափակումը համաչափ է, քանի որ դրանից օգուտն ընդհանուր շահի համար ավելի մեծ է, քան վնասը հակասության մեջ գտնվող այլ բարիքներին կամ արժեքներին: Անձի իրավունքների կամ ազատությունների սահմանափակումը պետք է համաչափ լինի հակակշիռ հանրային շահերի պաշտպանության նպատակին:

Ընկերության իրավունքների սահմանափակումը առկա իրավիճակում համաչափ է, հավասարակշված, իսկ հանրային շահի օգուտը և պաշտպանությունը գերակշիռ է։

Ուստի, մինչև հայտնաբերված խախտումների վերացումը, ՀՀ, քաղաք Երևան, Վանթյան փողոց 61ա հասցեում Ընկերության հետագա շահագործումը ենթակա է ամբողջությամբ դադարեցման՝ մինչև խախտումների վերացումը։

Ելնելով վերոգրյալից և ղեկավարվելով «Վարչարարության հիմունքների և վարչական վարույթի մասին» օրենքի 58-րդ հոդվածի 1-ին մասով, 78-րդ, 83-րդ հոդվածներով, «Հրդեհային անվտանգության մասին» օրենքի 20-րդ հոդվածի 2-րդ մասի «ը» կետով՝

**ՈՐՈՇԵՑԻ**

1. Ամբողջությամբ դադարեցնել ՀՀ, քաղաք Երևան, Վանթյան փողոց 61ա հասցեում գտնվող արտադրական և պահեստային շինությունների շահագործումը՝ մինչև հայտնաբերված խախտումների վերացումը։
2. Ամբողջությամբ դադարեցնել ««ԱՆՈՒՇ» ՏՐԻԿՈՏԱԺԻ ԱՐՏԱԴՐԱԿԱՆ ՄԻԱՎՈՐՈՒՄ» ՍՊ ընկերության (ՀՎՀՀ՝ 01833181 աշխատանքները ՀՀ, քաղաք Երևան, Վանթյան փողոց 61ա հասցեում՝ մինչև հայտնաբերված խախտումների վերացումը։
3. Արգելել ««ԱՆՈՒՇ» ՏՐԻԿՈՏԱԺԻ ԱՐՏԱԴՐԱԿԱՆ ՄԻԱՎՈՐՈՒՄ» ՍՊ ընկերության աշխատողներին և այլ անձանց՝ իրականացնել սույն որոշման 1-ին կետում նշված օբյեկտի շահագործմանն ուղղված որևէ գործողություն։
4. **Սույն որոշման 1-ին, 2-րդ և 3-րդ կետերի պահանջների կատարումն ապահովել անհապաղ՝ ելնելով հանրային շահից**։
5. Պետության և հանրության շահերի, ինչպես նաև անձանց իրավունքների արդյունավետ պահպանման անհրաժեշտությունից ելնելով՝ սույն որոշումը հրապարակել Հայաստանի Հանրապետության հրապարակային ծանուցումների պաշտոնական ինտերնետային http://www.azdarar.am/ հասցեում գտնվող կայքում։
6. Որոշումը կամովին չկատարվելու դեպքում այն ենթակա է հարկադիր կատարման՝ «Դատական ակտերի հարկադիր կատարման մասին» Հայաստանի Հանրապետության օրենքով սահմանված կարգով:

|  |  |  |  |
| --- | --- | --- | --- |
|  | |  | |
|  |  | | **ԳԱՐԵԳԻՆ ԽԱՉԱՏՐՅԱՆ** |

**Երևան**

**Ծանոթություն.** «Վարչարարության հիմունքների և վարչական վարույթի մասին» օրենքի 74-րդ հոդվածի 1-ին մասի բ կետի համաձայն՝ որոշման դեմ վարչական բողոք բերելը չի կասեցնում դրա կատարումը։

Սույն որոշումը կարող է բողոքարկվել այն սահմանված կարգով հանձնելու (հանձնված համարվելու) օրվանից հետո՝ երկամսյա ժամկետում Տեսչական մարմին կամ ՀՀ վարչական դատարան: